钦定古今图书集成/明伦汇编/官常典/第090卷 > 珍王𫍯
## 钦定古今图书集成/明伦汇编/官常典/第090卷 > 珍王𫍯

按《唐书》本传：“珍王𫍯，太和六年薨。”

按《旧唐书》本传：珍王𫍯，德宗第十一子，与钦王同制
封。德宗仁孝，动循法度，虽子弟姑妹之亲，无所假借。
建中初，诏亲王子弟带开府朝秩者，出就本班。又以
公主、郡县主出降，与舅姑抗礼。诏曰：“冠婚之义，人伦
大经。昔唐尧降嫔，帝乙归妹，迨于汉氏，同姓主之。爰
自近古，礼教陵夷，公郡法度，僭差殊制，姻族阙齿序
之仪，舅姑有拜下之礼，自家刑国，多愧古人。今县主
有行，将俟嘉命，俾亲执枣栗，以见舅姑，敬遵宗妇之
仪，降就家人之礼，事资变革，以抑浮华。其令礼仪使
与礼官博士约古今旧仪及《开元礼》详定公主、郡县
主出降觌见之文仪以闻。”初，开元中置礼会院于崇
仁里，自兵兴以来，废而不修，故公、郡、“县主不时降嫁，
殆三十年，至有华发而犹丱者，虽居内馆而不获觐
见，十六年矣。凡皇族子弟，皆散弃无位，或流落他县，
湮沈不齿录，无异匹庶。”及德宗即位，叙用亲属，以时
婚嫁，公族老幼，莫不悲感。初即位，将谒太庙，始与公、
郡、县主相见于大次中，尊者展其敬，幼者申其爱，歔
欷哭泣之声闻于朝，公卿陪列者为之凄然。每将有
大礼，必与诸父昆弟同其斋次。及岳阳、信宁、宜芳、永
顺、朗陵、阳安、襄城、德清、南华、武城、新乡等十一县主
同月出降。敕“所司大小之物，必周其用。至于栉、纚笄
总，皆经于心，各给钱三百万，使中官主之，以买田业，
不得侈用。其衣服之饰，使内司计造，不在此数。”是时
所司度用，一人笼花，计钱七十万。帝曰：“笼花首饰，妇
礼不可阙，然用费太广，即无谓也。宜损之又损之。”及
三万而止。帝谓主等曰：“吾非有所爱，但不欲无益之
费耳。”各以馀钱六十万赐之，以备他用。旧例，皇姬下
嫁，舅姑返拜而妇不答。及是制下礼官定。制曰：“既成
婚于礼会院，明晨，舅坐于堂东阶西向，姑南向。妇执
笲，盛以枣栗，升自西阶，再拜，跪奠于舅席前；退，降受
笲，盛以脯修；升，北面再拜，跪奠于姑席前；降，东面拜
婿之伯叔兄弟姊妹。已而谢恩于光顺门，婿之亲族
亦随之，然后会䜩于十六宅。”是日，县主皆如其制。初，
赠司徒沈易良之妻崔氏，即太后之季父母也，帝每
见之，方屣而靴，召王、韦二美人出，拜勒崔氏坐受勿
答。故戚属之间，罔不惮其敬不肃而遵礼法焉。